b'\n_START_ARTICLE_\nJanina Katz\n_START_SECTION_\nLiv\n_START_PARAGRAPH_\nJanina Katz er f\xc3\xb8dt af polsk-j\xc3\xb8diske for\xc3\xa6ldre i Krakow. Det katolske \xc3\xa6gtepar Mary og Stephen Priestly fra Dobczyce tog hende til sig, efter at hun som tre\xc3\xa5rig blev smuglet ud af Plaszowlejren i Polen i 1943. P\xc3\xa5 det tidspunkt havde hun mistet n\xc3\xa6sten hele sin familie. Hun blev f\xc3\xb8rst klar over, at hun var j\xc3\xb8de, da hun som seks\xc3\xa5rig blev forenet med sin mor, der havde overlevet 2. verdenskrig._NEWLINE_Som voksen studerede hun polsk litteratur og sociologi ved Universitet Jagiello\xc5\x84ski i Krakow. Derefter arbejdede hun i en \xc3\xa5rr\xc3\xa6kke som assistent ved Institut for sociologi og polsk filologi._NEWLINE_Hun forlod Polen sammen med sin mor i 1969. Med egne ord var hun p\xc3\xa5 det tidspunkt "d\xc3\xb8dtr\xc3\xa6t af kommunismen", men dr\xc3\xa5ben var den antisemitiske kampagne, der dominerede landet efter seksdageskrigen i 1967._NEWLINE_Janina Katz flyttede f\xc3\xb8rst til Tyskland, men allerede et \xc3\xa5r efter kom hun til Danmark, hvor hun arbejdede som litteraturanmelder og oversatte polsk sk\xc3\xb8nlitteratur til dansk. I 13 \xc3\xa5r arbejdede hun p\xc3\xa5 Det Kongelige Bibliotek. Derudover arbejdede hun for polske eksiltidsskrifter, for Radio Free Europe og senere ogs\xc3\xa5 BBC.\n_START_SECTION_\nForfatterskab\n_START_PARAGRAPH_\nHun debuterede, 22 \xc3\xa5r efter at hun var kommet til Danmark, som 52-\xc3\xa5rig, med digtsamlingen Min mors datter. Hun n\xc3\xa5ede at skabe et omfattende dansk forfatterskab, der med et fabulerende sprogoverskud behandler en tung sj\xc3\xa6lebagage, tilv\xc3\xa6relsens brud og de dr\xc3\xb8mme, der ikke blev realiseret._NEWLINE_Janina Katz har hovedsageligt skrevet p\xc3\xa5 dansk trods hendes polske modersm\xc3\xa5l. Dog kom i 2008 digtsamlingen Pisane po polsku, som hun senere selv oversatte til dansk og udgav med titlen Skrevet p\xc3\xa5 polsk._NEWLINE_I 1998 fik hun Beatrice Prisen, fra 2002 fik hun Statens Kunstfonds livsvarige ydelse. I 2012 var hun indstillet til Nordisk R\xc3\xa5ds litteraturpris for digtsamlingen Skrevet p\xc3\xa5 polsk.'